इनमें कई महिलाएं, सभी कोरोना के दौरान व्हाइट पेपर प्रोटेस्ट में शामिल थे
; China Coronavirus Outbreaks -  Xi Jinping Government Is Banishing Those Who Protested Against Corona Restrictions. चीन में कोरोना से मची तबाही का असर धीरे-धीरे खत्म हो रहा है। ऐसे में अब शी जिनपिंग की सरकार उन लोगों को एक-एक कर गायब कर रही है जिन्होंने कोरोना प्रतिबंधों के खिलाफ प्रदर्शन किया था।
चीन में कोरोना से मची तबाही का असर धीरे-धीरे खत्म हो रहा है। ऐसे में अब शी जिनपिंग की सरकार उन लोगों को एक-एक कर गायब कर रही है जिन्होंने कोरोना प्रतिबंधों के खिलाफ प्रदर्शन किया था।
बीबीसी की रिपोर्ट में दावा किया गया है कि सरकार ने अब तक 100 लोगों को चुपचाप हिरासत में लिया है। इनमें काफी सारी महिलाएं भी हैं। अंतरराष्ट्रीय मानवाधिकार संगठन इनकी रिहाई की मांग कर रहे हैं। एक संगठन ने गैर कानूनी तरीकों से हिरासत में लिए गए लोगों की लिस्ट भी जारी की है।
हिरासत में लिए लोग अमेरिका और ब्रिटेन से पढ़कर लौटे
कोरोना पाबंदियों के खिलाफ पिछले साल नवंबर में चीन में हजारों लोगों ने व्हाइट पेपर हाथ में लेकर सरकार के खिलाफ प्रदर्शन किया था। उस दौरान भी पुलिस ने कई लोगों को गिरफ्तार किया था। हालांकि अब ये गिरफ्तारियां तेज हो गई हैं। BBC के मुताबिक हिरासत में लिए गए लोग एक्टिविस्ट नहीं हैं बल्कि लेखक, पत्रकार , टीचर और संगीतकार हैं जो अमेरिका और ब्रिटेन से पढ़ाई कर वापस लौटे थे।
पुलिस हिरासत में ली गई महिलाओं से सवाल कर रही है कि क्या ये किसी फेमिनिस्ट ग्रुप की मेंबर हैं। दरअसल शी जिनपिंग की सरकार काफी समय से उन लोगों पर भी नजर बनाए हुए है जो महिलाओं के अधिकारों को लेकर आवाज उठा रहे हैं। चीन बिल्कुल नहीं चाहता है कि वहां किसी भी तरह से भविष्ट में प्रदर्शन का माहौल बने। बीबीसी को एक युवक ने बताया कि पुलिस ने जिन महिलाओं को हिरासत में लिया है उनमें से एक उसकी गर्लफ्रेंड भी है।
युवक ने अपनी पहचान बताने से मना करते हुए बताया कि जब उसकी गर्लफ्रेंड को पुलिस ने उठाया तो वो फोन पर बात कर रहे थे। वो युवक को बता रही थी कि उसके कई और दोस्तों को भी पुलिस ने अचानक से आकर उठा लिया। वो जब अपने मोबाइल फोन से सारी चैट डिलीट कर रही थी तभी पुलिस ने उसे गिरफ्तार कर लिया।
प्रदर्शनकारियों के मास्टरमांइड तक पहुंचना चाहती है चीन की सरकार
चीन की गिरफ्तारियों पर नजर बनाकर रखने वालों का मानना है कि प्रदर्शन करने वाले यंग लड़के और लड़कियों को हिरासत में लेकर सरकार इनके मास्टरमाइंड तक पहुंचना चाहती है। चीन की सरकार का मानना है कि वहां कोरोना के समय हुए प्रदर्शनों के पीछे पश्चिमी देशों का हाथ था।
हालांकि न्यूयॉर्क टाइम्स को एक प्रदर्शनकारी महिला ने अपनी पहचान छुपाते हुए बताया था कि वो खुद चीन की नागरिक होने के चलते प्रदर्शनों में शामिल हुई थी। उन्हें ऐसा करने के लिए किसी ने नहीं उकसाया था।
एक अपार्टमेंट में लगी आग ने भड़काई थी जिनपिंग के खिलाफ विरोध की चिनगारी
24 नवंबर 2022 को चीन के शिनजियांग प्रांत की राजधानी उरुमकी में रात 7:54 बजे एक अपार्टमेंट के 15वें फ्लोर पर आग लग गई थी। देखते ही देखते आग कई और फ्लोर में फैल गई। आग से बचने के लिए लोग बाहर की तरफ भागे, लेकिन उन्हें रोक दिया गया, यानी मरने के लिए छोड़ दिया जाता है। वजह थी कोविड लॉकडाउन।
दूसरी ओर सख्त जीरो कोविड नीति की वजह से दमकलकर्मियों के आने में भी देरी होती है। 5 घंटे तक आग पर काबू करने के लिए कोई इंतजाम नहीं होता है। इससे 10 लोगों की झुलसने और धुएं में दम घुटने से मौत हो जाती है।
उरुमकी में आग की घटना का मामला चीन के सोशल मीडिया पर वायरल हो गया था। उरुमकी की घटना से लोगों के मन में डर पैदा हुआ है। लोगों का मानना था कि कल को उनके घर में आग लग गई तो हम भी अपने घर के अंदर बंद होकर ऐसे ही मारे जा सकते हैं। इसके बाद से ही चीन के शंघाई समेत कई शहरों में जिनपिंग के खिलाफ प्रदर्शन तेज हो गया था।